HR Službeni list Europske unije 273

32007D0428



SLUŽBENI LIST EUROPSKE UNIJE 18.06.2007.

ODLUKA KOMISIJE

od 18. lipnja 2007.

o neuvrštavanju kadusafosa u Prilog I. Direktivi Vijeća 91/414/EEZ i o povlačenju odobrenja za sredstva za zaštitu bilja koja sadrže tu tvar

(priopćeno pod brojem dokumenta C(2007) 2511)

(Tekst značajan za EGP)

(2007/428/EZ)

KOMISIJA EUROPSKIH ZAJEDNICA,

uzimajući u obzir Ugovor o osnivanju Europske zajednice,

uzimajući u obzir Direktivu Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (1), a posebno njezin članak 8. stavak 2. četvrti podstavak,

budući da:

(1) Člankom 8. stavkom 2. Direktive 91/414/EEZ predviđeno je da država članica tijekom razdoblja od 12 godina nakon priopćenja o toj Direktivi može odobriti stavljanje na tržište sredstava za zaštitu bilja koja sadrže aktivne tvari koje nisu navedene u Prilogu I. toj Direktivi i koje su već na tržištu dvije godine nakon datuma priopćenja, dok se u međuvremenu te tvari postupno ispituju u okviru programa rada.

(2) Uredbama Komisije (EZ) br. 451/2000 (2) i (EZ) br. 703/2001 (3) utvrđuju se detaljna pravila za provedbu druge faze programa rada iz članka 8. stavka 2. Direktive 91/414/EEZ i uspostavlja se popis aktivnih tvari koje je potrebno ocijeniti s ciljem njihova mogućeg uvrštenja u Prilog I. Direktivi 91/414/EEZ. Na taj je popis uvršten kadusafos.

(3) Utjecaj kadusafosa na zdravlje ljudi i na okoliš procjenjuje se u skladu s odredbama propisanima uredbama (EZ) br. 451/2000 i (EZ) br. 703/2001 za brojne uporabe koje predlaže podnositelj prijave. Nadalje, tim se Uredbama određuju države članice izvjestiteljice koje Europskoj agenciji za sigurnost hrane (EFSA), u skladu s člankom 8. stavkom 1. Uredbe (EZ) br. 451/2000, podnose odgovarajuća izvješća o procjeni i preporuke. Država članica izvjestiteljica za kadusafos bila je Grčka i sve su predmetne informacije dostavljene 1. lipnja 2004.

(4) Izvješće o procjeni stručno su pregledale države članice i EFSA i podnijele ga Komisiji 24. travnja 2006. u obliku zaključka EFSA-e o stručnom pregledu procjene rizika od pesticida s aktivnom tvari kadusafos (4). To su izvješće u okviru Stalnog odbora za prehrambeni lanac i zdravlje životinja pregledale države članice i Komisija i konačnu inačicu pripremile 24. studenoga 2006. u obliku izvješća Komisije o pregledu kadusafosa.

(5) Tijekom ocjene te aktivne tvari uočile su se brojne nedoumice. Na temelju raspoloživih informacija nije utvrđeno je li predviđena izloženost potrošača, koja proizlazi iz akutnog ili kroničnog unosa, prihvatljiva, i to zbog nedostatnih informacija o razini ostataka. Isto tako, zbog nedostatnih podataka nije se mogao utvrditi rizik za podzemne vode. Stoga nije bilo moguće utvrditi da li kadusafos ispunjava kriterije za uvrštenje u Prilog I. Direktivi 91/414/EEZ.

(6) Komisija je pozvala podnositelja prijave da podnese primjedbe na rezultate stručnog pregleda i priopći namjerava li ustrajati na uvrštavanju tvari u Prilog. Podnositelj prijave je dostavio svoje primjedbe koje su pozorno razmotrene. Međutim, unatoč dostavljenim argumentima, navedene nedoumice nije bilo moguće riješiti, a ocjene pripravljene na temelju podnesenih informacija evaluiranih na sastancima stručnjaka EFSA-e pokazale su da se, u okviru predloženih uvjeta uporabe, ne može očekivati da sredstva za zaštitu bilja koja sadrže kadusafos općenito zadovolje zahtjeve iz članka 5. stavka 1. točaka (a) i (b) Direktive 91/414/EEZ.

(7) Kadusafos stoga ne bi trebalo uvrstiti u Prilog I. Direktivi 91/414/EEZ.

(8) Trebalo bi poduzeti mjere kako bi se osiguralo da se dana odobrenja za sredstva za zaštitu bilja koja sadrže kadusafos povuku u propisanom roku te da se ne produljuju i ne izdaju nova odobrenja za takva sredstva.

(9) Ako države članice odobre produljenje roka za uklanjanje, skladištenje, stavljanje na tržište i uporabu postojećih zaliha sredstava za zaštitu bilja koja sadrže kadusafos, to se razdoblje mora ograničiti na najviše 12 mjeseci kako bi se omogućila uporaba postojećih zaliha najviše u jednoj sezoni rasta.

(10) Ovom se Odlukom ne dovodi u pitanje podnošenje zahtjeva za kadusafos u skladu s odredbama članka 6. stavka 2. Direktive 91/414/EEZ s ciljem njegovog mogućeg uvrštenja u njezin Prilog I.

(11) Mjere predviđene ovom Odlukom u skladu su s mišljenjem Stalnog odbora za prehrambeni lanac i zdravlje životinja,

DONIJELA JE OVU ODLUKU:

Članak 1.

Kadusafos se kao aktivna tvar ne uvrštava u Prilog I. Direktivi 91/414/EEZ.

Članak 2.

Države članice osiguravaju da se:

(a) odobrenja za sredstva za zaštitu bilja koja sadrže kadusafos povuku do 18. prosinca 2007.

(b) ne izdaju niti produljuju odobrenja za sredstva za zaštitu bilja koja sadrže kadusafos u skladu s odstupanjem predviđenim u članku 8. stavku 2. Direktive 91/414/EEZ.

Članak 3.

Svako produljenje roka koje odobre države članice u skladu s odredbama članka 4. stavka 6. Direktive 91/414/EEZ mora biti što je moguće kraće i prestaje važiti najkasnije 18. prosinca 2008.

Članak 4.

Ova je Odluka upućena državama članicama.

Sastavljeno u Bruxellesu 18. lipnja 2007. Za Komisiju Markos KYPRIANOU Član Komisije

(1) SL L 230, 19.8.1991., str. 1. Direktiva kako je zadnje izmijenjena Direktivom Komisije 2007/31/EZ (SL L 140, 1.6.2007., str. 44.).

(2) SL L 55, 29.2.2000., str. 25. Uredba kako je zadnje izmijenjena Uredbom (EZ) br. 1044/2003 (SL L 151, 19.6.2003., str. 32.).

(3) SL L 98, 7.4.2001., str. 6.

(4) EFSA Scientific Report (2006) 68, 1-70, Conclusion regarding the peer review of pesticide risk assessment of cadusafos.